ვოლნოვახის ბრძოლა

ვოლნოვახის ბრძოლა — სამხედრო დაპირისპირება, რომელიც 2022 წლის 25 თებერვლიდან 12 მარტამდე გაგრძელდა. წარმოადგენდა უკრაინაში რუსეთის შეჭრის აღმოსავლეთ უკრაინის კამპანიის ნაწილს. რუსეთისა და დონეცკის სეპარატისტული რეგიონის ძალები უკრაინულ მხარეს დონეცკის ოლქის პატარა ქალაქ ვოლნოვახაში დაუპირისპირდნენ.

ბრძოლას სათავეში დონეცკის სრ-ის ძალები ედგნენ. საბრძოლო მოქმედებებს ქალაქის ძლიერ დაზიანება და ორივე მხრიდან მძიმე მსხვერპლი მოჰყვა.

 ბრძოლა 
25 თებერვალს, შეჭრის მეორე დღეს, რუსულმა ძალებმა დაბომბეს ვოლნოვახა, იერიშები მიიტანეს მშვიდობიან მოსახლეობაზე. „The Guardian“ წერდა, რომ ვოლნოვახის დაბომბვა წააგავდა იმ ტაქტიკას, რომელსაც რუსეთი ადრე სირიაში სამოქალაქო სამიზნეებზე იყენებდა. უკრაინის ოფიციალური პირების განცხადებით, 28 თებერვლისთვის ქალაქი ჰუმანიტარული კრიზისის ზღვარზე იყო, 1 მარტისთვის კი თითქმის მთლიანად იყო განადგურებული, მისი შენობების თითქმის 90% დაზიანდა ან დაინგრა. ქალაქს ასევე არ მიეწოდებოდა საკვები, წყალი და ელექტროენერგია. ადგილობრივი დეპუტატის დმიტრო ლუბინეცის თქმით, დაბომბვის შემდეგ ცხედრები პირდაპირ ქუჩებში ეყარა.

1 მარტისთვის, უკრაინის ხელისუფლებამ ვოლნოვახადან 500-მდე მშვიდობიანი მოქალაქის ევაკუაცია მოახდინა.

4 მარტს ვოლნოვახას თავზე რუსული სუ-25 ჩამოაგდეს. რუსული შვეულმფრენი მი-8 ჩამოგდებულ სუ-25-თან მისვლას ცდილობდა და ისიც ჩამოაგდეს.

5 მარტს დსრ-ის ხელისუფლებამ გამოაცხადა, რომ პოლკოვნიკი ვლადიმერ ჟოგა, სპარტის ბატალიონის მეთაური და არსენ პავლოვის ნდობით აღჭურვილი პირი, მოკლეს ვოლნოვახაში. დსრ-ის ხელმძღვანელმა დენის პუშლინმა ჟოგას დონეცკის სახალხო რესპუბლიკის გმირის წოდება მიანიჭა, რუსეთის პრეზიდენტმა ვლადიმერ პუტინმა კი მას რუსეთის ფედერაციის გმირის წოდება გადასცა. არტემ ჟოგამ, ვლადიმერის მამამ და შტაბის უფროსმა, ვაჟი სპარტის ბატალიონის მეთაურის თანამდებობაზე ჩაანაცვლა.

7 მარტს უკრაინული და რუსული ძალები ვოლნოვახისა და მიმდებარე ქალაქ მარიუპოლის (რომელიც ალყაში იყო 24 თებერვლიდან) გავლით დემილიტარიზებული ჰუმანიტარული დერეფნის შექმნაზე შეთანხმდნენ, ამ ორი ქალაქიდან მშვიდობიანი მოსახლეობის ევაკუაციის მიზნით; თუმცა, რუსებმა, სავარაუდოდ, დაარღვიეს დემილიტარიზაციის ზონა.

11 მარტს რუსეთის თავდაცვის სამინისტრომ განაცხადა, რომ დსრ-ის ძალებმა ვოლნოვახა დაიკავეს. მოგვიანებით სოციალურ მედიაში გამოქვეყნებულ ვიდეოებში აჩვენეს ქალაქში დისლოცირებული რუსი ჯარისკაცები და მანქანები, ასევე მიტოვებული უკრაინული ტანკები.

12 მარტს დონეცკის ოლქის გუბერნატორმა პავლო კირილენკომ გაავრცელა ინფორმაცია, რომ რუსულმა ძალებმა მთლიანად გაანადგურეს ვოლნოვახა და ქალაქმა „ფაქტობრივად შეწყვიტა არსებობა“, მაგრამ ბრძოლა გაგრძელდა. „Associated Press“-მა დაადასტურა, რომ ქალაქი პრორუსმა სეპარატისტებმა აიღეს და მისი დიდი ნაწილი ბრძოლების დროს განადგურდა. მოგვიანებით უკრაინის ოფიციალური პირების თქმით, კაპიტანი პავლო სბიტოვი, უკრაინის 503-ე საზღვაო ქვეითი ბატალიონის მეთაური ბრძოლაში დაიღუპა.

14 მარტს ვოლნოვახასთან ახლოს ჩამოაგდეს უკრაინული სუ-25. მისი პილოტი, რომან ვასილიუკი, რომელიც რუსებმა ტყვედ აიყვანეს, 24 აპრილს გაათავისუფლეს ტყვეთა გაცვლის დროს.

 სქოლიო 

კატეგორია:უკრაინის ბრძოლები
კატეგორია:რუსეთის ბრძოლები
კატეგორია:რუსეთის შეჭრა უკრაინაში (2022)
კატეგორია:2022 წლის ბრძოლები
კატეგორია:XXI საუკუნის ბრძოლები